b'\n_START_ARTICLE_\nJialing\n_START_SECTION_\nFlodl\xc3\xb8bet\n_START_PARAGRAPH_\nElva har sine kilder i de vestligste udl\xc3\xb8bere af Qin Ling-bjergene i de sydlige dele af provinserne Gansu og Shaanxi. Den f\xc3\xa5r navnet Jialing i amtet Feng i Shaanxi, og herfra g\xc3\xa5r Jialingdalen mod sydvest gennem gr\xc3\xa6nseomr\xc3\xa5derne mellem de to provinser, hvor den ogs\xc3\xa5 l\xc3\xb8ber sammen med flere bifloder fra vest, hvoraf den st\xc3\xb8rste er Xihan. Floden drejer efterh\xc3\xa5nden mod syd og l\xc3\xb8ber gennem Dababjergene og ind i den nordlige del af provinsen Sichuan, hvor den ved Zhaohua syd for byen Guangyuan l\xc3\xb8ber sammen med bifloden Bailong fra vest._NEWLINE_I flodens midterste l\xc3\xb8b, mellem Zhaohua og Hechuan, l\xc3\xb8ber den gennem et bakkelandskab med terresselagte rismarker. Flodl\xc3\xb8ber er her st\xc3\xa6rkt svingende, og selv om afstanden i luftlinje kun er 200\xc2\xa0km lang s\xc3\xa5 tilbagel\xc3\xa6gger floden 600\xc2\xa0km p\xc3\xa5 denne str\xc3\xa6kning. Langs denne del ligger byerne Cangxi, Langzhong, Nanbu og Nanchong._NEWLINE_Jialings nedre l\xc3\xb8b begynder ved Hechuan, hvor den l\xc3\xb8ber sammen med de to store bifloder Qu (fra \xc3\xb8st) og Fu (fra vest). Mellem Hechuan og Chongqing sk\xc3\xa6rer den gennem de op til 1.000 meter h\xc3\xb8je bjerge i Huaying Shan. Floden danner her tre kl\xc3\xb8fter, Libi, Wentang and Guanyin, som ogs\xc3\xa5 kaldes \xc2\xabDe mindre Tre Kl\xc3\xb8fter i Jialing\xc2\xbb, i mods\xc3\xa6tning til de store \xc2\xabTre Kl\xc3\xb8fter\xc2\xbb langs Yangtzefloden. Jialing munder ud i Yangtze i centrum af Chongqing.\n_START_SECTION_\nTransport\n_START_PARAGRAPH_\nDe midterste og nedre dele af floden er sejlbar for djunker, og den er is\xc3\xa6r brugt til vandtransport p\xc3\xa5 den nedre str\xc3\xa6kning n\xc3\xa6r Chongqing._NEWLINE_De \xc3\xb8vre dele af Jialing-dalen er en vigtig transportvej mellem Weidalen i nord og byerne i Sichuan-b\xc3\xa6kkenet i syd, og hovedveje og jernbaner g\xc3\xa5r mere eller mindre parallelt med floden.'